BEC-WORKยิ้มโฆษณาธ.ค.ฟื้น
BEC-WORK ประสานเสียงโฆษณา ธ.ค. เริ่มฟื้นตัวแล้ว ช่อง 3 ลูกค้ากลับมาเร็วเกินคาดเดือนครึ่ง
13 ธ.ค. 2554

BEC-WORK ประสานเสียงโฆษณา ธ.ค. เริ่มฟื้นตัวแล้ว ช่อง 3 ลูกค้ากลับมาเร็วเกินคาดเดือนครึ่ง 
นายฉัตรชัย เทียมทอง ผู้อำนวยการฝ่ายบัญชีและการเงิน บริษัท บีอีซี เวิลด์ (BEC) ผู้ประกอบธุรกิจสถานีโทรทัศน์ช่อง 3 เปิดเผยว่า สถานการณ์โฆษณาเดือน ธ.ค. เริ่มกลับมาฟื้นตัวแล้ว แม้จะยังไม่กลับมาสู่ระดับปกติแต่ก็ดีกว่าช่วงเดือน พ.ย.ที่ผ่านมาที่โฆษณาหายไปถึง 1 ใน 3 
“โฆษณากลับมาเร็วกว่าที่คาดว่าจะฟื้นตัวกลางเดือน ม.ค.ปีหน้า แม้อัตราการจองโฆษณายังไม่เต็ม 100% เหมือนปกติก็ตาม”
ทั้งนี้ เมื่อลูกค้าเริ่มกลับมาซื้อโฆษณา เมื่อวันที่ 1 ธ.ค. บริษัทจึงตัดสินใจเพิ่มเวลาละครก่อนข่าวกลับมาออกอากาศ 1 ชั่วโมงเหมือนเดิม จากที่เคยลดเวลาให้ออกอากาศเพียง 45 นาทีในเดือน พ.ย. เพราะการลดเวลาฉายละครเท่ากับลดค่าโฆษณาให้ลูกค้าทางอ้อม ซึ่งปกติราคาโฆษณาละครจะอยู่ที่ 3.6-4.8 แสนบาทต่อนาที เมื่อเทียบกับช่วงเวลาข่าวค่าโฆษณาถูกกว่า แต่สำหรับละครหลังข่าวยังคงการออกอากาศเพียง 1.30 ชั่วโมง ยังไม่ปรับเวลาการฉายเหมือนเดิมที่ 2.30 ชั่วโมง 
สำหรับผลประกอบการปีนี้ถือว่าบริษัทได้บุญเก่า เพราะ 9 เดือน รายได้จากการขายโฆษณาก็เติบโตแล้ว 16% และกำไรสุทธิเติบโต 18% ทำให้ทั้งปีรายได้และกำไรยังดีกว่าปีก่อน ที่มีรายได้ 1.18 หมื่นล้านบาท และกำไร 3,302 ล้านบาท ส่วนปี 2555 ยังไม่ขอประเมินเพราะขอดูการฟื้นตัวของโฆษณาในเดือน ธ.ค.ก่อน 
ด้านนายครรชิต ควะชาติ ผู้ช่วยประธานเจ้าหน้าที่บริหารและประธานเจ้าหน้าที่บริหารฝ่ายการเงิน บริษัท เวิร์คพอยท์ เอ็นเทอร์เทนเมนท์ (WORK) กล่าวว่า เม็ดเงินโฆษณาทางโทรทัศน์เริ่มกลับมาตั้งแต่ต้นเดือน ธ.ค.ที่ผ่านมา และคาดว่าจะกลับมาเข้าสู่ภาวะปกติในเดือน ม.ค.ปีหน้า 
“ผมเชื่อว่าการกลับมาของโฆษณาครั้งนี้เม็ดเงินจะมากกว่าเดิม เพราะหลายครั้งที่มีเหตุการณ์บ้านเมืองไม่ปกติ หรือมีอุบัติภัยเวลาฟื้นตัวเม็ดเงินจะมากกว่าเดิมเมื่อสถานการณ์ดีขึ้น เพราะลูกค้าต้องการกระตุ้นการจับจ่าย และส่วนใหญ่มักเลือกโฆษณาทางสื่อโทรทัศน์เป็นลำดับแรก เนื่องจากเข้าถึงผู้บริโภคได้เร็วและกระจายวงกว้างมากที่สุด
สำหรับรายได้ของปี 2554 คงทำได้ตามเป้าหมายจำนวน 1,800 ล้านบาทเท่านั้น ไม่สามารถทะลุได้อย่างที่หวังไว้เพราะไตรมาส 4 น่าจะน้อยกว่าไตรมาส 3 ซึ่งเป็นช่วงสูงสุดของปีไปแล้ว เนื่องจากเดือน พ.ย. มีลูกค้าถอดโฆษณาออกบ้างก็เป็นเรื่องที่เข้าใจได้ แต่โชคดีที่ส่วนใหญ่ลูกค้าบริษัทเป็นผู้ร่วมผลิตรายการด้วย เช่น รายการเอสเอ็มอีตีแตก ที่มีพันธมิตรอย่างธนาคารกสิกรไทยจึงไม่ประสบปัญหามาก 
ขณะเดียวกันบริษัทก็มีต้นทุน หรือค่าใช้จ่ายน้อยมากในช่วงน้ำท่วม เนื่องจากสามารถป้องกันสตูดิโอไม่ให้โดนน้ำท่วมได้ และการนำรายการเก่ากลับมาฉายซ้ำ ทำให้ไม่เกิดค่าใช้จ่ายการผลิตช่วงเวลาหนึ่ง